
ŠILUTĖS RAJONO SAVIVALDYBĖS
TARYBA


SPRENDIMAS
[bookmark: _Hlk150438112]DĖL SUTIKIMO REORGANIZUOTI BIUDŽETINES ĮSTAIGAS – SENŲJŲ KAIMO TRADICIJŲ KULTŪROS CENTRĄ, SALOS ETNOKULTŪROS IR INFORMACIJOS CENTRĄ, ŽEMAIČIŲ KRAŠTO ETNOKULTŪROS CENTRĄ 

2023 m.                d. 
Šilutė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 16 punktu, Lietuvos Respublikos civilinio kodekso 2.96 straipsniu, 2.97 straipsnio 1 ir 3 dalimis, 2.99 straipsnio 1 ir 2 dalimis, 2.101 straipsniu, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4 punktu ir 4 dalimi, Lietuvos Respublikos kultūros centrų įstatymo 6 straipsnio 4 dalimi, 11 straipsnio 1 dalies 1 punktu, Šilutės rajono savivaldybės taryba nusprendžia:
1. Sutikti iki 2024 m. balandžio 30 d. reorganizuoti biudžetines įstaigas – Senųjų kaimo tradicijų kultūros centrą (juridinio asmens kodas 177411894), Žemaičių krašto etnokultūros centrą (juridinio asmens kodas 177412124), Salos etnokultūros ir informacijos centrą (juridinio asmens kodas 177413564), prijungiant juos prie biudžetinės įstaigos Šilutės kultūros ir pramogų centro (juridinio asmens kodas 177414328).
2. Nustatyti, kad:
2.1. Reorganizavimo tikslas – sumažinti savivaldybės juridinių vienetų skaičių, optimizuoti savivaldybės kultūros įstaigų tinklą, jų valdymą ir veiklą, racionaliai ir tikslingai išnaudoti materialinius, finansinius ir intelektinius kultūros įstaigų išteklius, siekti aukštesnės kultūros ir meno paslaugų kokybės; 
2.2. Reorganizavimo būdas – prijungimas;
2.3. Reorganizuojamos biudžetinės įstaigos:
2.3.1. Senųjų kaimo tradicijų kultūros centras (juridinio asmens kodas 177411894,  adresas: Šilutės rajono savivaldybė, Vainuto seniūnija, Vainutas LT-99432,  Galnės g. 1);  
[bookmark: _Hlk147141582]            2.3.2. Žemaičių krašto etnokultūros centras (juridinio asmens kodas 177412124, adresas: Šilutės rajono savivaldybė, Žemaičių Naumiesčio seniūnija, Žemaičių Naumiesčio mstl. LT-99206, Pergalės a. 15); 
2.3.3. Salos etnokultūros ir informacijos centras (juridinio asmens kodas 177413564,  adresas: Šilutės rajono savivaldybė, Rusnės seniūnija, Rusnės mstl. LT-99348, Neringos g. 2).
2.4. Reorganizavime dalyvaujanti biudžetinė įstaiga – Šilutės kultūros ir pramogų centras (juridinio asmens kodas 177414328, adresas: Šilutės rajono savivaldybė, Šilutės m. LT-99185,  Lietuvininkų g. 6);
2.5. Po reorganizavimo veiksianti biudžetinė įstaiga – Šilutės kultūros ir pramogų centras, kuris įgyvendins kultūros centro tikslus ir funkcijas;
2.6. Po reorganizavimo veiksiančios biudžetinės įstaigos savininko teises ir pareigas įgyvendinanti institucija – Šilutės rajono savivaldybės taryba;
2.7. Po reorganizavimo veiksiančios biudžetinės įstaigos funkcijos bus nustatytos biudžetinės įstaigos Šilutės kultūros ir pramogų centro nuostatuose. Pagrindinė veiklos sritis – kultūra ir menas.
3. Įpareigoti Senųjų kaimo tradicijų kultūros centro, Žemaičių krašto etnokultūros centro, Salos etnokultūros ir informacijos centro, Šilutės kultūros ir pramogų centro direktorius:
3.1. Iki 2023 m. gruodžio 15 d. Lietuvos Respublikos civilinio kodekso ir Lietuvos Respublikos biudžetinių įstaigų įstatymo 14 straipsnio 6 dalyje nustatyta tvarka parengti Senųjų kaimo tradicijų kultūros centro, Žemaičių krašto etnokultūros centro, Salos etnokultūros ir informacijos centro bei Šilutės kultūros ir pramogų centro reorganizavimo sąlygų aprašą, jį paskelbti viešai vieną kartą visų reorganizavime dalyvaujančių biudžetinių įstaigų nuostatuose nurodytuose šaltiniuose;
3.2. Teisės aktų nustatyta tvarka iki 2023 m. gruodžio 15 d.  pranešti raštu visiems šių įstaigų kreditoriams ir tiekėjams apie įstaigų reorganizavimą bei reorganizavimo sąlygų sudarymą;  
3.3. Teisės aktų nustatyta tvarka įstaigų reorganizavimo sąlygų aprašą ne vėliau kaip pirmą viešo paskelbimo apie jų parengimą dieną pateikti Juridinių asmenų registrui.
4. Įpareigoti Šilutės kultūros ir pramogų centro direktorę iki 2023 m. gruodžio 15 d. teisės aktų nustatyta tvarka parengti po reorganizavimo veiksiančio Šilutės kultūros ir pramogų  centro nuostatų projektą ir teikti tvirtinti Šilutės rajono savivaldybės tarybai; 
5. Pavesti Šilutės rajono savivaldybės merui spręsti organizacinius klausimus, susijusius su Senųjų kaimo tradicijų kultūros centro, Žemaičių krašto etnokultūros centro, Salos etnokultūros ir informacijos centro, Šilutės kultūros ir pramogų centro reorganizavimu. 
6. Skelbti sprendimą Šilutės rajono savivaldybės interneto svetainėje www.silute.lt.
Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos administracinių ginčų komisijos Klaipėdos apygardos skyriui (H. Manto g. 37, Klaipėda) arba Regionų apygardos administracinio teismo Klaipėdos rūmams (Galinio Pylimo g. 9, Klaipėda) per vieną mėnesį nuo šio teisės akto paskelbimo arba įteikimo suinteresuotam asmeniui dienos.



Savivaldybės meras                                                                                              Vytautas Laurinaitis

Vilma Griškevičienė,  (8 441) 79 284,  el. p. vilma.griskeviciene

